Ole Birk Olesen (LA), 2012-05-22:
Familier er jo forskellige.
Nogle vælger at leve på en måde, andre vælger at leve på en anden måde.
Vi synes i Liberal Alliance, at familier skal have frihed til at vælge, som de vil.
Det er ikke sådan, at det partout er bedre, at man har to forældre eller to partnere i familien, der arbejder lige meget og er lige karriereorienterede, mens det er dårligere, at man i andre familier vælger at lade den ene forælder eller partner gå lidt mere derhjemme og tage sig af det, der foregår der, mens den anden giver den en ekstra skalle på arbejdsmarkedet.
Derfor synes vi også, at der skal være en ligelig beskatning af forskellige familieformer.
Sådan er det ikke i dag.
Hvis man ser på to fiktive familier, som vi kan kalde for familien Petersen og familien Jensen, så ser man det tydeligt.
I familien Petersen tjener far 400.000 kr., og mor tjener 400.000 kr.
I familien Jensen har faren eller moren valgt at gå lidt mere derhjemme hos børnene og i det hele taget klare huslige forpligtelser og bruger så ikke så meget tid på arbejdsmarkedet, hvilket giver sig udslag i en løn, der er lavere, nemlig 200.000 kr.
Omvendt har dette ægtepars anden part så valgt at give den en ekstra skalle på arbejdsmarkedet, søge det karrierejob, som giver den ekstra løn, arbejde noget mere og tjener så 600.000 kr.
Også i familien Jensen er der således en husstandsindkomst på 800.000 kr.
ligesom i familien Petersen.
Alligevel er det sådan, at familien Jensen betaler 2.200 kr. mere i skat om måneden, end familien Petersen gør.
Det er jo en klokkeklar forskelsbehandling af de to familier, og det siger sig selv, at sådan en forskelsbehandling er medvirkende til, at flere forældrepar vælger at arbejde lige meget i stedet for at fordele byrderne forskelligt, sådan at den ene forælder arbejder mindre og den anden forælder arbejder mere.
De 2.200 kr. er medvirkende til det.
Det kan man måske sige noget godt om i forhold til arbejdsudbuddet i Danmark.
Det er i hvert fald det, Skatteministeriet gør.
Men der kan ikke siges meget godt om det i forhold til især familier, hvor der er børn.
Jeg tror, at de fleste moderne familier må anerkende, at det med at have to fuldtidsarbejdende forældre kan være lidt af en udfordring og en gang imellem går ud over børnene på en måde, som det måske ikke burde.
Derfor er der mange familier, der leger med tanken om, at en af forældrene enten holder helt fri i en årrække eller arbejder på halv tid eller deltid for til gengæld så at lade den anden give den en ekstra skalle.
Jeg tror, at det i mange familier er en god løsning både for familiens sammenhold, for det daglige stressniveau og for børnene.
Det er så det hensyn, som vi kan tage her.
Det er i dag ikke hensynet til kolde kontanter og arbejdsudbud, det er hensynet til mere bløde værdier, som vi i Liberal Alliance også gerne påtager os at tale om, nemlig den værdi, der handler om at få familien til at fungere, så familien kan være levedygtig.
Jeg kan så forstå på de øvrige partier minus Dansk Folkeparti og De Konservative, at det her ikke rigtig er tanker, der vinder genklang.
Jo, jo, i Venstre kalder man det sympatisk, men i bund og grund ønsker man heller ikke i Venstre at lave noget om.
Man synes, det er helt rimeligt, at familier beskattes vidt forskelligt, selv om de har samme husstandsindkomst.
Vi kvitterer og siger tak til Dansk Folkeparti og Det Konservative Folkeparti for opbakningen.
Der kommer en tid efter næste valg, hvor man kan håbe og også tro, at der vil være borgerligt flertal i Folketinget.
Så kan vi tre partier jo gå sammen om at overbevise Venstre om, at der skal gøres noget på det her område.
Det tror jeg godt vi kunne have held med, og det glæder jeg mig over.